Sleep – met ŉ elektriese voertuig!?Kom ons praat gou oor die olifant in die vertrek. Ek hou van elektriese voertuie. Nee, ek dink nie dit is die enigste oplossing vir die toekoms nie, maar as ŉ voertuig vir sekere doeleindes is hulle werklik fantasties. Ek dink die toekoms gaan waarskynlik ŉ groot verskeidenheid van aandrywingstelsels sien: elektries, hibried, waterstof, binnebrand, en so meer. Die eerste vraag is altyd: Maar hoe ver kan hy ry? Wat as jy Kaap toe wil ry? Dan is my vraag – wanneer laas het jy self Kaap toe gery? Die antwoord is gewoonlik 15 jaar laas, of – nee, nog nooit. Ai. Dis dieselfde argument vir die ou wat een keer in drie jaar ŉ groot reis onderneem deur Botswana, oor Namibië en terug tot in Pretoria. Die ander duisend dae ry hy met daai opgetofte Cruiser in die daaglikse verkeer, teen 4 km/ℓ. Wat as mens met ŉ elektriese voertuig wil woonwa sleep? Ek het ŉ 2013 Sprite Swing. Aanvanklik wonder ek, waarmee sleep ek hom? BMW se fantastiese nuwe iX3 mag net 750 kg sleep. Dit gaan nie werk nie. Jaguar se i-Pace mag ook nie sleep nie. Ek kyk na Audi se e-Tron. Hy mag ŉ indrukwekkende 1,8 ton sleep. Ek vra vir Audi en hulle stem in dat ek die Audi mag gebruik. (Foto: Brendon Staniforth) Die toets is eenvoudig: Hoe sal hy sleep, en wat sal die geslepery aan die reikafstand doen? ŉ Elektriese voertuig behoort soos ŉ droom te sleep; daar is ŉ magdom wringkrag beskikbaar van stilstand af én daar is geen ratkas, omwentelinge of kragkurwe om oor te kommer nie. Die eTron het lugvering – ook pragtig vir sleep. Ek maak my somme. Die reikafstand is gewoonlik om en by 300 km. As ons dit halveer, behoort ons die 80 km tot op Buffelspoort sonder moeite te haal. Ons trek by die huis weg met ŉ vol battery. Die reikafstand wys 333 km. Ons stel koers vir die N4 via Onderstepoort, want hulle werk aan die N4 nader aan die N1 en daar is die verkeer vrot. Dis ŉ belewenis om tjoepstil by die huis weg te glip, woonwa aan die e-Tron gehaak. Die remme wat elektriese krag herwin, werk ook fantasties. Die lugvering toer sag oor Gauteng se slegte paaie en hobbels – en die kajuit is tjoepstil. Elke kind het ŉ foon en oorfone om hulle besig te hou. Sover lyk dinge goed. Ons klim op die N4, en ek stel die aanpasbare spoedkontrole op 100 km/h. Die e-Tron trek lag-lag die wa, en die stilte in die kajuit maak mens lekker rustig. Op ŉ bult wil ek ŉ paar trokke verbysteek. Ek sit die rigtingwyser aan en gee bietjie vet. In ŉ japtrap toer ons 115 km/h – opdraande, sonder enige ratte soek op versneller in die mat begrawe soos soms nodig is in ŉ dieselvoertuig as mens sleep. Indien ŉ EV enige probleme het met sleep, is krag nie een van hulle nie. Die reikafstand val so 50% vinniger as gewoonlik, presies wat ek verwag het. Ons stop by Buffelspoort, 79,4 km later. Ons het 40,6 kWh/100 km gebruik en die e-Tron kan nóg 161 km ry. Ná ons kamp opgeslaan het, sien ek ŉ oop staanplek. Ek trek die e-Tron daar en prop hom in om te laai. Sondag voor ons ry, is die e-Tron se battery weer vol. Hy sê nou hy kan 263 km ry. Ná 84,1 km teen 41,1 kWh/100 km wys sy reikafstand 146 km toe ons by die huis stilhou. Ek is heel beïndruk. So die antwoord is eenvoudig. Indien jy ŉ EV het, en sy gewone reikafstand is om en by 330 km, kan jy waarskynlik so 200 km van die huis af sleep met jou EV – maar dan gaan hy seker net so by die 20 km reikafstand hê om ŉ laaier te soek. So 18 km van Buffelspoort af in Rustenburg is daar vier groot DC-laaiers wat die e-Tron in so 90 minute sal vol laai – net genoeg tyd vir ŉ Wimpy-ontbyt. (Foto: Brendon Staniforth) My redenasie is soos volg: Almal dink EV’s gaan glad nie werk in SA nie. Mens sal verbaas wees. Ek’t nou die afgelope tyd vier EV’s op toets gehad. Naby my huis is ŉ 50 kW-laaier, en naby my kantoor ook. Daar is ŉ app Plugshare wat vir mens al die laaiers wys, sê of dit aanlyn is en of iemand reeds daar laai. ŉ Klein kopskuif is al wat nodig is. Ons het lank terug ŉ e-Golf vir twee weke gehad. Ek het vir Volkswagen gesmeek om daai kar aan my te verkoop vir my vrou – maar dis drie karre wat hier rondploeter en hulle behoort aan Duitsland en mag nie verkoop word nie. Sewe van ons motorhandelsmerke in Suid-Afrika vervaardig voertuie hier. BMW, Nissan, Ford, Toyota, Mercedes-Benz, Volkswagen en Isuzu. Almal van hulle, behalwe Isuzu, is besig met onderhandelings vir die volgende voertuie wat oor vyf tot tien jaar hier vervaardig sal word. Al daai fabrieke voer uit na Europa. Al daai fabrieke sal die een of ander vorm van EV moet vervaardig. Dalk nie noodwendig ŉ BEV nie, maar wel hibriede dryfstelsels van die een of ander soort. In die volgende vyf jaar sal ons ŉ enorme versnelling sien in EV’s wat hier beskikbaar is. Hulle sal goedkoper word, die regering is glo op die hond se stert met wetgewing wat die belasting op EV’s bietjie minder maak. Die infrastruktuur is reeds groter as wat mens dink, en sal nou teen ŉ vinniger tempo groei met Audi en Mercedes-Benz wat besig is om hul netwerke te ontwikkel. Dink só daaraan – Meneer Benz het nie sy planne vir die eerste kar op ys gesit omdat daar geen vulstasie op elke hoek was nie. En kyk waar is ons nou. Die e-Tron-reeks lyk só: Die reeks word gedek deur ŉ 1 jaar/onbeperkte km-voertuigwaarborg en 8 jaar/160 000 km-batterywaarborg, asook ŉ 5 jaar/100 000 km- omvattende instandhoudingsplan. Die kompetisie lyk só: Ons het met die e-Tron 55 Quattro Advanced gesleep. Hy kos byna R2 miljoen. Dit sit die Mercedes-Benz EQC en BMW iX direk in sy visier – albei met ŉ sterk sleepkapasiteit.